b'\n_START_ARTICLE_\n\xc5\xbdelezni\xc5\xa1ko postajali\xc5\xa1\xc4\x8de Maribor Sokolska\n_START_PARAGRAPH_\n\xc5\xbdelezni\xc5\xa1ko postajali\xc5\xa1\xc4\x8de Maribor Sokolska je eno izmed \xc5\xbeelezni\xc5\xa1kih postajali\xc5\xa1\xc4\x8d v Sloveniji, ki oskrbuje mariborsko zahodno predmestje Studenci. Ime je dobilo po Sokolski ulici, ki se pri\xc4\x8dne ravno v bli\xc5\xbeini postajali\xc5\xa1\xc4\x8da.\n_START_SECTION_\nZgodovina\n_START_PARAGRAPH_\nPostajali\xc5\xa1\xc4\x8de je bilo zgrajeno leta 2002 na \xc5\xbeelezni\xc5\xa1kem nadvozu nad istega leta zgrajenim delom mariborske zahodne obvoznice (nad Ulico heroja \xc5\xa0ercerja). Namen je bil nadomestiti neustrezno postajali\xc5\xa1\xc4\x8de Hidromonta\xc5\xbea, ki je stalo nekoliko dlje proti zahodu. \xc4\x8ceprav so novo postajali\xc5\xa1\xc4\x8de takoj vnesli v uradni vozni red, so vlaki zaradi nepridobljenega uporabnega dovoljenja \xc5\xa1e tri leta ustavljali le na uradno \xc5\xbee ukinjenem postajali\xc5\xa1\xc4\x8du Hidromonta\xc5\xbea. \xc5\xa0ele leta 2005 so se re\xc5\xa1ili denacionalizacijski zapleti z nekaterimi okoli\xc5\xa1kimi zemlji\xc5\xa1\xc4\x8di in postajali\xc5\xa1\xc4\x8de Sokolska je kon\xc4\x8dno dobilo uporabno dovoljenje. Prvi vlak je na njem ustavil v nedeljo 12. junija 2005 ob 14.44.'